Llíria aposta per la solidaritat musical amb un encontre amb la fundació colombiana de Tchyminigagua i el Festival FAICP
04 de setembre de 2018

La ciutat de Llíria ha rebut hui la visita dels representants de la fundació colombiana Tchynigagua i del Festival Artístic Internacional d’Invasió de Cultura Popular (FAICP) de Colòmbia, amb l’objectiu d’establir lligams entre la ciutat de la música i estes dos entitats que busquen educar en la pau a través de la música.

L’alcalde de Llíria, Manolo Civera, s’ha reunit amb Venus Albeiro, fundador del festival FAICP; l’artiste Carles Castillo i Carles Subiela, representant de Consolat de Mar. Durant la reunió, el primer edil ha pogut conèixer els treballs que el festival FAICP realitza, conjuntament amb la Fundació Tchyminigagua, per allunyar els menors dels conflictes, amb la música com a principal ferramenta.

“La música és el llenguatge universal de la pau i l’agermanament dels pobles” ha declarat Manolo Civera. “A través d’ella, podem aconseguir un món millor. Per això, vull reconèixer públicament el treball de la fundació Tchyminigagua i del festival FAICP i oferir-los la col·laboració de la ciutat de Llíria”.

Els dos ens colombians busquen educar des de la pau i, per això, han vingut a Llíria, perquè és, segons Venus Albeiro, “la ciutat que més impulsa la música en Espanya”. A més, el director del festival FAICP ha remarcat la funció social de la música, ja que “el xiquet que empunye un violí, mai empunyarà un arma”.

Esta idea ha sigut defensada també per l’actor Carles Castillo, qui ha assegurat que “la música és la millor arma per a combatre la guerra”. Per este motiu, ha reconegut que “és un plaer posar en contacte Llíria i Bogotà en l’àmbit cultural, perquè la cultura unix a les persones i fa que, cada volta, estem més prop de la pau”.

El Festival Artístic Internacional d’Invasió de Cultura Popular és un dels festivals internacionals més reconeguts, declarat Patrimoni Cultural Viu de la Nació de Colòmbia l’any 2008. En la seua trentena edició, que se celebra enguany entre el 16 de novembre i el 16 de desembre, el festival rebrà a representants de més de 30 països de tot el món, convertint-se en un esdeveniment cultural de primer nivell.